Sacrosancte ecclesie in honore sancte Dei genitricis sanctorumque apostolorum Petri et Bartholomei, et sanctorum martirum Vincentii, Gervasii atque Protasii dicate. Ego Guido comes, ut Dominus per intercessiones istorum sanctorum dignetur mihi dimittere peccata mea et dignetur mihi misereri et me dirigere, propterea dimitto canonicis ipsius ecclesie quasdam consuetudines vini quas tempore vindemie pretendebam in duabus vineis illorum; scilicet in una vinea que est in villa Exartis, unum modium, et in clauso quem Ascherius tenet in villa Fontanilias tres modios. Has consuetudines supradictas vini Domino et Sancto Vincentio atque canonicis ejus dimittendo concedo et concedendo dimitto. Numquam deinceps ego nec aliquis successor meus, nec ullus homo propter nos illas requisiturus sit; quod si quis scienter fecerit anathema sit nisi resipuerit. Actum Matiscone ante altare supradictorum sanctorum, in presentia Drogonis episcopi, III kal. februarii, per manum Pontii scriptoris ad vicem Rannulfi cancellarii, tempore regis Philippi. S. Guidonis comitis qui fieri et firmare rogavit.